ሚኒስቴሩ በለንደን በደረሰው የእሳት አደጋ በኢትዮጵያውያን በደረሰው ጉዳት ክትትል እያደረገ ነው
በለንደን ግርንፌል ታወር በደረሰው የእሳት አደጋ የደረሱበት ካልታወቁ 76 ሰዎች መካከል  ስምንቱ ትውልደ ኢትዮጵያውን መሆናቸው ማረጋገጡን የውጭ ጉዳይ ሚኒስቴር አስታወቀ።የውጭ ጉዳይ ሚኒስቴር ቃል አቀባይ ጽህፈት ቤት ለኢዜአ  በላከው የፕሬስ መግለጫ ሰኔ 7 ቀን 2009 ዓ.ም በለንደን በደረሰው የእሳት አደጋ በኢትዮጵያንና ትውልደ ኢትዮጵያን  ላይ ያስከተለው ጉዳት መኖሩን ለማረጋገጥ የኢትዮጵያ መንግስት ክትትል ሲያደርግ መቆየቱን ገልጿል።በዚህም መሰረት የደረሱበት ካልታወቁት ሰዎች መካከል ስምንቱ ትውልደ ኢትዮጵያውያን መሆናቸው ማረጋገጡን ገልጿል።በእንግሊዝ መንግስት ከተቋቋመው ግብረ – ሃይል በተገኘው መረጃ መሰረት 30 ሰዎች በአደጋው ህይወታቸው ማለፋን ቢረጋገጥም፤  የአስከሬን ማንነት ለማወቅ አዳጋች እንደሆነ ለመረዳት መቻሉን ነው የፕሬስ መግለጫው የሚያትተው።የሞቱትን ሰዎች ማንነት ማረጋገጥ ተጨማሪ የምርመራ ጊዜ የሚያስፈልግ መሆኑን ያመለከተው መግለጫው፤ ከሟቾች ውስጥ ኢትዮጵያውያን ሆኑ ትውልደ ኢትዮጵያውያኑ እንዳሉበት እስካሁን ማረጋገጫ እንዳልተገኘ ጠቁሟል።በአደጋው ቆስለው ሆስፒታል ውስጥ ከሚገኙ 24 የተለያዩ አገሮች ዜጎች  መካከል 12ቱ በጽኑ የተጎዱ  ሲሆኑ፤  ህክምና ከሚያደርጉላቸው  ባለሙያዎች ውጭ ሌላ  አካል እንዲያገኛቸው አይፈቀድም።መንግስት በለንደን በሚገኘው የኢፌዴሪ ኤምባሲ  በኩል፤ አደጋው ከተከሰተበት ጊዜ  ጀምሮ ተፈናቅለው በጊዜያዊ መጠለያ  የሚገኙ ወገኖቹን ለመደገፍ በመንቀሳቀስ ላይ መሆኑንም ጠቁሟል።የእንግሊዝ መንግስትና የለንደን ከንቲባ ጽሕፈት ቤት በጋራ በመሆን ተገቢውን የመረጃ  ልውውጥ በማድረግ ለተጎጂ ቤተሰቦች መረጃ በመስጠትም ላይ ናቸው።በቀጣይም በወገኖች ላይ የደረሰ ጉዳት መጠን  እየተከታተለ  የሚያሳውቅ መሆኑን ጠቁሞ፤ በዚህ ፈታኝ ወቅት የኢፌዴሪ መንግስት ከወገኖቹ ጎን  በመቆም አጋርነቱን  እንደሚያረጋግጥ መግለጫው ገልጿል።ጠቅላይ ሚኒስትር ኃይለማርያም ደሳለኝ እና የውጭ ጉዳይ ሚኒስትር ዶክተር ወርቅነህ ገበየሁ ለብሪታንያ ጠቅላይ ሚኒስቴር ቴሬሳ ሜይና የውጭ ጉዳይ ሚንሲቴር  ቦሪስ ጆንሰን የሃዘን መግለጫ መላካቸውን የፕሬስ መግለጫው አውስቷል-(ኢዜአ)።